Kunsten å krige

Sun Zi Bing Fa eller Kunsten å krige (kinesisk: 孫子兵法 ; pinyin: Sūnzĭ Bīngfǎ; egentlig «Sun Zis militærstrategi», er skrevet av Sun Zi rundt 500 f.Kr. Den er en innflytelsesrik kinesisk bok om militær strategi (men for det meste ikke direkte om taktikk). Hovedtanken bak boken går ut på at krigen skal vinnes lenge før det egentlige slaget begynner.
 
Historikere er stort sett enige om at verket Kunsten å krige slik det foreligger i dag, er skrevet av Sun Zi, men at hans etterfølgere, som omtaler ham som «mester Sun», nok har bidratt til å redigere verkene gjennom en lengre periode. 
Historikere pekte også lenge på en annen mulig kandidat som forfatter av verket; Sun Bin (380-316 f.Kr). Denne personen har da også fått æren av å ha forfattet en annen bok om krigerkunst med samme tittel. I et gravfunn i Shandong-provinsen i det østlige Nord-Kina fant man i 1972 en rekke militærteoretiske skrifter, blant annet en utgave av Sun Zi og også en av Sun Bin. Gravene stammer fra 140-118 f.Kr. Funnet viser to ting; Sun Zis og Sun Bins verker er nokså forskjellige, og Sun Zis verk forelå omtrent som i dag allerede 150-200 år f.Kr.

Verket ble oversatt til engelsk av Lionel Giles.

13 kapitler 
Verket slik det fremstår i dag har tretten kapitler (Bøckman 1999):
1. Overlegninger
2. Krigføring
3. Planlegging av angrep
4. Disposisjon
5. Dynamikk
6. Det hule og det solide
7. Militær aksjon
8. De ni omstendigheter
9. Militær oppmarsj
10. Terrengformer
11. De ni former for terreng
12. Angrep med ild
13. Bruk av spioner

Kunsten å krige er også i dag populær lesning, blant annet innenfor kommunikasjon og ledelse, da nok som mer filosofisk strategisk tenkning og kuriosa.

Sun Zi
Historikere har svært begrenset viten om Sun Zis liv (det er faktisk omstridt om han har levd), men det eldste kjente eksemplaret Kunsten å krige (eller Krigskunsten som den også blir kalt) ble skrevet på papyrusruller rundt 250 f.kr. Disse rullene ble funnet i Shadongprovinsen i Kina i 1972. At rullene er datert til rundt 250 år etter Sun Zis levetid, gjør det vanskelig å avgjøre om han er en sagnfigur eller ikke. Beretningen om selve Sun Zis bedrifter stammer fra rundt år 200 f.kr av den kinesiske historikeren Sima Qian og hevder blant annet at han ble ansatt som øverste general i staten Wu i det sentrale Kina. Her har han ved bruk av enkle prinsipper kunnet skape og splitte allianser og utnytte disse til å beseire keiserdømmets fiender.

Beskrivelse
Boka understreker at det er viktig å forberede seg, kjenne sin fiendes og sin egen svakhet og vite når det er tid for å slå til. Selv om det i dag altså ikke er sikkert om det var Sun Zi som skrev boka, har verket likevel overlevd historiens gang fordi dens analyse av krigens gang flere ganger har blitt brukt av kjente historiske personer, ofte med stor suksess. 

Boka tar også avstand fra begreper som ære og bruk av religiøse varsler i krig og tar i stedet utgangspunkt i menneskets natur og faktorer som kan vurderes i den virkelige verden. Mange av lærersetningene i boka virker nokså innlysende, slik som, angrip fiendens svakeste punkt med din største styrke. Den virkelige verdien av slike råd kommer først tydelig frem når en ser tilbake på eksempler hvor hærførere ikke har fulgt slike enkle lærersetninger.

Kjente sitater fra boka
Fortidens dyktige generaler sørget først for å utelukke nederlaget, deretter ventet de til de var i stand til å slå fienden. (Fra kapittel 4)
En falk angriper i nøyaktig rette øyeblikk, derfor fanger og dreper den sitt bytte. (Fra kapittel 5)
Angrip fiendes svakeste punkt med din største styrke. (Fra kapittel 6)
Hvis du kjenner fienden og deg selv, skal du ikke frykte hundre slag. (Fra kapittel 3)
Forsvar deg når du er svak og angrip når du er sterk. (Fra kapittel 4)
Dukk opp på steder som fienden må forsvare i all hast. Marsjer raskt dit du ikke er ventet. (Fra kapittel 6)

Referanser

Kilder 

Illustrert Vitenskap nr. 15/2006. Utgitt 16. oktober 2006.

Eksterne lenker

 The Art of War  oversatt til engelsk av Lionel Giles (1910), Project Gutenberg utgave med mye (men utdatert) informasjon om Sun Tzu  
 The Art of War, Av Sun Tzu – engelsk  

Kinesisk filosofi
Militærhistorie
Kinesisk litteratur
1000 artikler enhver Wikipedia bør ha